Waqt il-konferenza tal-aħbarijiet tal-lum, il-Professur Charmaine Gauci qalet li minkejja li nstabu biss 3 każijiet minn madwar 300 test, ħadd m’għandu jieħu dan bħala sinjal li wieħed jista’ jillaxka mill-miżuri li qed jittieħdu. Fakkret kif xorta waħda dak li jkun għandu jibqa’ ġewwa, u ma jżurx postijiet fejn jinġemgħu ħafna nies. Dan waqt li ma jżurx lill-anzjani, minħabba li dawn jibqgħu l-iktar vulnerabbli fis-soċjetà tagħna. Qalet li l-pajjiż qed jirrikorri anke għal studenti tal-mediċini li jinsabu fl-aħħar ftit tal-kors tagħhom, biex ileħħaq mad-domanda li hawn għat-tobba bħalissa.